
Horietako bat eskatzeko epea irailaren 22ra arte egongo da zabalik   

Vital Fundazioak 3.000 euroko hamar beka iragarri ditu, LHn berrikuntza teknologikoko proiektuak bultzatzeko   
• Programak lan arlo berriak sartu ditu, lan merkatuaren beharretara egokitzeko 
• 2024/25 eta 2025/2026 ikasturteetan Egibideko Goi Mailako Heziketa Zikloetako titulua lortu dutenentzat dira    


Vitoria-Gasteiz, 2026ko irailak 16. Vital Fundazioak hamar beka emateko beste deialdi bat ireki du, 3.000 eurokoa bakoitza. Egibideko Goi Mailako Heziketa Zikloetako tituludunek garatutako berrikuntza teknologikoko proiektuak bultzatzea dute helburu. Ekimena urtero eguneratzen da merkatuaren eskarira egokitzeko, eta edizio honetan industriarekin, digitalizazioarekin, ingurumenarekin, ostalaritzarekin edo komunikazioarekin lotutako lan arloak sartu dira.

2024/25 edo 2025/26 ikasturteetan Arriaga, Jesús Obrero, Mendizorrotza, Molinuevo edo Nieves Cano ikastegietan titulazioa lortu duten ikasleentzat dago bideratuta deialdia. Beka bat eskuratzeko behar den dokumentazioa www.egibide.org webgunetik deskarga daiteke, eta posta elektronikoz bidali behar da irailaren 22a baino lehen.

Edizio honetan jaso diren hamar arloak honako hauek dira:
Kalitate-prozedurak laborategi kimikoan
Hezkuntzaren esparruan ingurumen-sentsibilizazioa lantzeko prozedurak 
Ostalaritzaren kudeaketa integrala
Komunikazioaren eta Sare Sozialen kudeaketa LHko ikastetxe batean
Informazio-sistemen proiektuak garatzea
Industria-ekipoen mantentze-lanen kudeaketa
Fabrikazio- eta muntaia-proiektuen garapena
Sistemen integrazioa 4.0 Industrian (Arriaga)
Sistemen integrazioa 4.0 Industrian (Jesús Obrero)
Zuzendutako hezkuntza-laguntzako eta ikasketa programa Mediateketan
 
Vital Fundazioak Arabako Lanbide Heziketarekin duen konpromisoaren ildotik dator ekimen hau, horixe baita erakundeak lehentasunen artean duen jarduera-eremuetako bat. Laguntza horien bidez, tituludunak espezializatzen laguntzea nahiz bilakaera teknologikoarekin eta lan merkatuaren beharrekin lotutako proiektuak garatzen laguntzea du helburu Fundazioak.

